**Հ Ի Մ Ն Ա Վ Ո Ր ՈՒ Մ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2018 ԹՎԱԿԱՆԻ ՊԵՏԱԿԱՆ ԲՅՈՒՋԵՈՒՄ ՎԵՐԱԲԱՇԽՈՒՄ ԵՎ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ԴԵԿՏԵՄԲԵՐԻ 28-Ի N 1717-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

**1. Իրավական ակտի ընդունման անհրաժեշտությունը (նպատակը)**

Համաձայն Հայաստանի Հանրապետության կառավարության 2004 թվականի մարտի 4-ի 318-Ն որոշմամբ սահմանված կարգի 35-րդ կետի, Հայաստանի Հանրապետության 2018 թվականի պետական բյուջեի «Առողջապահություն» բաժնի ծրագրերում փաստացի կատարողականների հիման վրա կատարվել են կանխատեսումներ: Կանխատեսումների համար հիմք է ընդունվել բժշկական կազմակերպությունների կողմից մինչև 2018 թվականի սեպտեմբերի 1-ը ընկած ժամանակահատվածում կատարված աշխատանքների վերաբերյալ հաշվետվությունների վերլուծությունը: Կատարված կանխատեսումների միջոցով որոշվել են պայմանագրային գումարներից շեղումները, այնուհետև որոշվել նաև ըստ ծրագրերի գերակատարումների և թերակատարումների համար պայմանագրային գումարներում առաջարկվող փոփոխությունները: Բժշկական կազմակերպությունների 2018 թվականի պայմանագրային գումարներում փոփոխություններ կատարելու համար անհրաժեշտություն է առաջացել կատարել վերաբաշխումներ Հայաստանի Հանրապետության 2018 թվականի պետական բյուջեի «Առողջապահություն» բաժնի ծրագրերում: Մասնավորապես.

1.«Դեղորայքի տրամադրում ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց» ծրագրի գծով ընդհանուր միջոցները առաջարկվում է նվազեցնել 100 մլն դրամով, որը պայմանավորված է որոշ դեղագործական ապրանքների գծով 2018 թվականի փաստացի պահանջարկի վերանայմամբ, ինչպես նաև իրականացված ձեռքբերումներում առկա տնտեսումներով:

2.«Ամբուլատոր-պոլիկլինիկական բժշկական օգնության ծառայություններ» ծրագրի ընդհանուր միջոցները առաջարկվում է նվազեցնել 360,0 մլն դրամով: Տնտեսումները հիմնականում պայմանավորված են.

* + տեղամասային թերապևտների, տեղամասային մանկաբույժների, ընտանեկան բժիշկների կողմից իրականացվող առողջության առաջնային պահպանման մասով նախատեսված միջոցներում բյուջեով նախատեսված բնակչության թվաքանակի և առողջության առաջնային պահպանման բժշկի մոտ գրանցված բնակչության թվաքանակի տարբերությամբ,
	+ գյուղական բնակավայրերում ընտանեկան բժիշկների կողմից մասնագիտացված բժշկական օգնության (ներառյալ լաբորատոր-գործիքային ախտորոշիչ հետազոտություններ) ուղեգրման ցածր մակարդակով,
	+ անվճար և արտոնյալ պայմաններով դեղորայքի տրամադրման մասով փաստացի ծախսերի թերակատարմամբ: Թերակատարումները հիմնականում պայմանավորված են անվճար և արտոնյալ պայմաններով դեղորայք ստանալու իրավունք ունեցող մինչև 7 տարեկան երեխաների դեղերով ապահովման ցածր պահանջարկով:

3.«Հեմոդիալիզի անցկացման ծառայություններ» ծրագրի ընդհանուր միջոցները առաջարկվում է նվազեցնել 160,0 մլն դրամով: Ձեռնարկված միջոցառումների արդյունքում հիվանդների թվաքանակի աճի տեմպերը նվազել են և բյուջեով նախատեսված դեպքերի հանդեպ փաստացի դեպքերը կկազմեն շուրջ 58-ով պակաս:

4.«Բնածին հիպոթիրեոզի, ֆենիլկենտոնուրիայի և լսողության խանգարումների վաղ հայտնաբերման նպատակով նորածնային սկրինինգի անցկացում» ծրագրի ընդհանուր միջոցները առաջարկվում է նվազեցնել 10,0 մլն դրամով**:** Նշված սկրինինգային ծրագրերը իրականացվում են նորածիններին և թերակատարումը պայմանավորված է ծնունդների փաստացի թվաքանակի նվազմամբ:

5.«Պետական հիմնարկների և կազմակերպությունների աշխատողների բժշկական օգնության և սպասարկման ծառայություններ» ծրագրի ընդհանուր միջոցները առաջարկվում է նվազեցնել 130,0 մլն դրամով: Թերակատարումը պայմանավորված է տարվա ընթացքում սոցիալական փաթեթի շահառուների և շահառու հանդիսանալու օրերի փաստացի թվաքանակի բյուջեով նախատեսված ծավալների տարբերությամբ:

6.«Տուբերկուլյոզի բժշկական օգնության ծառայություններ» ծրագրի ընդհանուր միջոցները առաջարկվում է նվազեցնել 280,0 մլն դրամով**:** Տնտեսումները պայմանավորված են ծառայությունն իրականացնող կազմակերպությունների մարդկային և նյութական ռեսուրսների օպտիմալացման արդյունքում ծախսերի, ինչպես նաև ծրագրի շրջանակներում մատուցվող բժշկական օգնության տեսակների ծավալների կրճատմամբ:

7.«Հոգեկան և նարկոլոգիական հիվանդների բժշկական օգնության ծառայություններ» ծրագրի ընդհանուր միջոցները առաջարկվում է նվազեցնել 100,0 մլն դրամով**:** Տնտեսումները պայմանավորված են ծառայությունն իրականացնող կազմակերպությունների մարդկային և նյութական ռեսուրսների օպտիմալացման արդյունքում ծախսերի կրճատմամբ:

8.«Թրաֆիքինգի զոհերին բժշկական օգնության ծառայություններ ծրագրի ընդհանուր միջոցները առաջարկվում է ամբողջությամբ նվազեցնել 2,0 մլն դրամով: Տարվա ընթացքում ծրագրի շահառուների կողմից բժշկական օգնության դիմելու դեպքեր չեն արձանագրվել:

9.«Գինեկոլոգիական բժշկական օգնության ծառայություններ» ծրագրի ընդհանուր միջոցները առաջարկվում է նվազեցնել 20,0 մլն դրամով: Ծրագրի շրջանակներում թերակատարումները պայմանավորված են մատուցվող ծառայությունների դեպքերի նվազմամբ:

10.«Սոցիալապես անապահով և հատուկ խմբերում ընդգրկվածներին բժշկական օգնության ծառայություններ» ծրագրի ընդհանուր միջոցները առաջարկվում է նվազեցնել 100,0 մլն դրամով: Ծրագրի շրջանակներում թերակատարումները պայմանավորված են մատուցվող ծառայությունների դեպքերի նվազմամբ:

11.«Իմունականխարգելման ազգային ծրագրի» ընդհանուր միջոցները առաջարկվում է նվազեցնել 158,8 մլն դրամով: Ծրագրի շրջանակներում նվազեցումը պայմանավորված է որոշ պատվաստանյութերի (հեպատիտ Ա, վեցավալենտ, սեզոնային գրիպի, մենինգակոկային պատվաստանյութերի) գծով միավորի գնի նվազմամբ պայմանավորված տնտեսումներով։ Հեպատիտ Ա պատվաստանյութի մասով կնքված է պայմանագիր` «Գնումների մասին» ՀՀ օրենքի 15-րդ հոդվածի 6-րդ մասի պահանջներին համապատասխան: Իսկ վեցավալենտ, սեզոնային գրիպի, մենինգակոկային պատվաստանյութերի մասով գնման ընթացակարգը ընթացքի մեջ է` մասնակցի կողմից որակավորման փաստաթղթերի ներկայացման փուլն է, ընդ որում գնման ընթացակարգին թվարկված 3 պատվաստանյութերի մասով մասնակցել է միայն մեկ մասնակից:

12.«Առողջ ապրելակերպի խթանման և հանրային իրազեկման ծառայություններ» ծրագրի շրջանակներում «վիճակագրական ծառայություններ»-ի և «Տեղեկատվական ծառայություններ»-ի մասով առաջարկվում է նվազեցնել 10,0 մլն դրամ: Թերակատարումները պայմանավորված են վիճակագրական ծառայությունների ծավալների վերանայմամբ, ինչպես նաև թերթերում հոդվածների և ձևաթղթերի տպագրության արդյունքում առաջացած տնտեսումներով:

13.«Բժշկական օգնության մասնագիտական, խորհրդատվական և կազմակերպամեթոդական աջակցության ծառայություններ» ծրագրի ընդհանուր միջոցները առաջարկվում է նվազեցնել 9,0 մլն դրամով**:** Նշված ծրագրի շրջանակներում ձեռք էր բերվում ճառագայթային անվտանգության հսկողության տակ գտնվող սարքավորումների դոզաչափական աշխատանքներ, որոնց համար տնտեսվարողները վճարում էին ամբողջ գումարի 75%-ը, իսկ 25%-ը վճարվում էր պետական բյուջեի հաշվին։ ՈՒսումնասիրելով մատուցվող ծառայություններըառաջարկվում է նշված ծառայությունների ձեռքբերման համար պետության 25% մասնակցության չափը կասեցնել և հատկացված բյուջետային միջոցները ուղղել առողջապահության ոլորտի այլ կարիքներին։

14.«Անցանկալի հղիությունների կանխարգելման նպատակով հակաբեղմնավորիչ ժամանակակից միջոցների մատչելիության ապահովում» ծրագրի 2016-2017 թվականների արդյունքների ուսումնասիրությունները ցույց են տվել, որ դեռևս առկա են նախորդող տարիների բյուջետային միջոցների հաշվին ձեռքբերված ժամանակակից հակաբեղմնավորիչ միջոցների բավարար պաշարներ, իսկ վերջիններիս բաշխման ծառայությունները հնարավոր է իրականացնել առանց լրացուցիչ բյուջետային միջոցների հատկացման։ Արդյունքում առաջարկվում է ծրագրի ընդհանուր միջոցները նվազեցնել 5,0 մլն դրամով**:**

Վերը նշված ծրագրերի շրջանակներում կանխատեսվող թերակատարումների շրջանակներում առաջարկվում է մասնակի փոխհատուցել առողջապահական գերակայություններ հանդիսացող առանձին ծրագրերով կանխատեսվող գերակատարումները: Գերակատարումները հիմնականում պայմանավորված են Հայաստանի Հանրապետության 2018 թվականի պետական բյուջեով տվյալ ծրագրերի իրականացման համար նախատեսված դեպքերի թվաքանակների և 2018 թվականի տարեկան արդյունքներով կանխատեսվող փաստացի դեպքերի թվաքանակների տարբերությամբ: Նշված ծրագրերի մասով առաջարկվում է.

1.«Շտապ բժշկական օգնության ծառայություններ» ծրագրի ընդհանուր միջոցները առաջարկվում է ավելացնել 120,0 մլն դրամով: Գերակատարումները պայմանավորված են պետական բյուջեով ծառայության համար նախատեսված կանչերի թվաքանակի գերակատարմամբ: Մինչև տարեվերջ բյուջեով նախատեսված կանչերի համեմատ կանխատեսվում է շուրջ 50,0 հազար կանչի գերակատարում: Հարկ է նշել, որ 2018 թվականին 2017 թվականի համեմատ ծրագրի միջոցները նվազել են շուրջ 200,0 մլն դրամով:

2.«Անհետաձգելի բժշկական օգնության ծառայություններ» ծրագրի ընդհանուր միջոցները ավելացնել 400,0 մլն դրամով: Գերակատարումները պայմանավորված են պետական բյուջեով ծառայության համար նախատեսված դեպքերի թվաքանակի գերակատարմամբ: Մինչև տարեվերջ բյուջեով նախատեսված դեպքերի համեմատ կանխատեսվում է շուրջ 4.000 դեպքի գերակատարում:

3.«Աղիքային և այլ ինֆեկցիոն հիվանդությունների բժշկական օգնության ծառայություններ» ծրագրի ընդհանուր միջոցները ավելացնել 100,0 մլն դրամով: Գերակատարումները պայմանավորված են պետական բյուջեով ծառայության համար նախատեսված դեպքերի թվաքանակի գերակատարմամբ: Մինչև տարեվերջ բյուջեով նախատեսված դեպքերի համեմատ կանխատեսվում է շուրջ 3.000 դեպքի գերակատարում:

4.«Ուռուցքաբանական և արյունաբանական հիվանդությունների բժշկական օգնության ծառայություններ» ծրագրի ընդհանուր միջոցները ավելացնել 200,0 մլն դրամով: Գերակատարումները պայմանավորված են պետական բյուջեով ծառայության համար նախատեսված դեպքերի թվաքանակի գերակատարմամբ: Մինչև տարեվերջ բյուջեով նախատեսված դեպքերի համեմատ կանխատեսվում է շուրջ 2.000 դեպքի գերակատարում:

5.«Երեխաների բժշկական օգնության ծառայություններ» ծրագրի ընդհանուր միջոցները ավելացնել 574,8 մլն դրամով: Գերակատարումները պայմանավորված են պետական բյուջեով ծառայության համար նախատեսված դեպքերի թվաքանակի գերակատարմամբ: Մինչև տարեվերջ բյուջեով նախատեսված դեպքերի համեմատ կանխատեսվում է շուրջ 8.000 դեպքի գերակատարում:

6.«Մտավոր, հոգեկան (վարքագծային), լսողական, ֆիզիկական (շարժողական) և զարգացման այլ խանգարումներով երեխաների գնահատման և վերականգնողական բուժման ծառայություններ» ծրագրի ընդհանուր միջոցները ավելացնել 15,0 մլն դրամով: Գերակատարումները պայմանավորված են պետական բյուջեով ծառայության համար նախատեսված դեպքերի թվաքանակի գերակատարմամբ: Մինչև տարեվերջ բյուջեով նախատեսված դեպքերի համեմատ կանխատեսվում է շուրջ 4.000 դեպքի գերակատարում:

7.«Շարունակական հսկողություն պահանջող և առանձին հիվանդությունների բուժման ծառայություններ» ծրագրի ընդհանուր միջոցները ավելացնել 35,0 մլն դրամով: Գերակատարումները պայմանավորված են պետական բյուջեով ծառայության համար նախատեսված դեպքերի թվաքանակի գերակատարմամբ: Մինչև տարեվերջ բյուջեով նախատեսված դեպքերի համեմատ կանխատեսվում է շուրջ 1.800 դեպքի գերակատարում:

**2. Ընթացիկ իրավիճակը և խնդիրները.**

ՀՀ պետական բյուջեի «Առողջապահություն» բաժնի մի շարք ծրագրերի շրջանակներում իրականացված գնահատումների և փաստացի կատարողականների ուսումնասիրության արդյունքում պարզ է դարձել, որ որոշ ծրագրերի գծով առկա են թերակատարումներ, իսկ մի շարք, հատկապես հիվանդանոցային ծառայությունների մասով, առկա են գերակատարումներ՝ պայմանավորված բժշկական օգնության և սպասարկման ծառայությունների մատչելիության և դիմելիության աճով։

**3. Կարգավորման նպատակը և բնույթը**

Սույն որոշումով նախատեսվում է ծրագրային վերաբաշխումների միջոցով ծրագրերի ընդհանուր միջոցները վերաբաշխել առավել հրատապ համարվող ծրագրերի գծով առկա պահանջարկի փոխհատուցմանը:

**4. Նախագծի մշակման գործընթացում ներգրավված ինստիտուտները և անձինք.**

Իրավական ակտի նախագիծը մշակվել է առողջապահության նախարարության աշխատակիցների կողմից:

**5. Ակնկալվող արդյունքը.**

ՀՀ քաղաքացիներին պետության կողմից երաշխավորված անվճար և արտոնյալ պայմաններով բժշկական օգնության և սպասարկման ծառայությունների հասանելիության ապահովում: